text: Vilafranca en Comú demanarà al proper ple que s'apliquin mesures per regular els preus dels lloguers - El Cargol l El setmanari del Penedès l Societat l Política l Economia l Cultura l Vins i Caves l Món casteller l Entrevistes l Esports
  Pel que fa al control del preu del lloguer, la moció pretén reclamar al govern espanyol l'elaboració d'un nou decret llei que ho faciliti. La proposta de VeC recorda el compromís que havia adquirit el govern de l'estat de donar als ajuntaments la facultat d'intervenir els preus dels mercats de lloguer. VeC demana a l'Ajuntament de Vilafranca que se sumi a la iniciativa de diversos municipis, per tenir competència en aquest sentit.
  Ramon Arnabat va apuntar que a Vilafranca "existeix un desequilibri enorme entre l'oferta i la demanda de lloguer, que fa que els preus s'hagin disparat". A la vila, 3 de cada 4 propietaris d'habitatges els volen vendre i no llogar, mentre que 3 de cada 4 persones que busquen habitatge prefereixen contractes de lloguer.
  Així mateix, el regidor de VeC va recordar que a Vilafranca el 2017, hi havia 1.131 persones pendents per accedir a un habitatge protegit. "A Vilafranca tenim prop d'un miler d'habitatges buits, mentre que el parc públic de lloguer és pràcticament nul", explicava. D'altra banda, entre 2016 i 2018, el preu de lloguer d'un pis de 90 m2 a la vila va incrementar un 20%. Per tant, "és evident que a Vilafranca existeix un problema amb l'habitatge", afirmava.
  Pel que fa a la Renda de Garantia de Ciutadania (RGC), VeC vol reclamar el ple compliment de la llei aprovada el juliol de 2017. La representant de VeC Montse Romagosa, va afirmar que la primera fase de desplegament de la llei, consistent a convertir les antigues prestacions de la Renda Mínima d'Inserció a les de RGC, es va fer correctament.
  "Tot i així, poc després van començar els incompliments", lamentava. Per això, la moció pretén que el Parlament promogui les mesures necessàries per fer complir la Llei de la RGC.
  "La renda garantida de ciutadana és un dret cívic i social que empara tota la ciutadania", va manifestar Montse Romagosa. "Es tracta d'assegurar a les persones i famílies en situació de vulnerabilitat uns mínims perquè puguin desenvolupar una vida digna i s'empoderin per intentar canviar la seva situació", va assegurar.